ПРОЕКТ!



О Б Щ И Н А Р И Л А

ОБЩИНСКА АДМИНИСТРАЦИЯ - гр. РИЛА

**ЧАСТ ЧЕТВЪРТА**

**ПЛАН**

**ЗА ЗАЩИТА ПРИ ГОРСКИ ПОЖАРИ**

**гр. Рила**

**2019 год.**

**1. Цел на плана.**

Целта на плана е създаване на предварителна организация за постигане управление на риска от поява на пожари в горските територии, чиито обхват е толкова голям, че надхвърля капацитета на системата за обслужване на обичайните дейности по защита на обществото. Взаимодействие между институциите, ведомствата, организациите и др. участващи в защитата при големи по мащаб горски пожари на територията на общината и на областта. Определяне на реда за организация и управление на силите и средствата, и разпределение на отговорностите.

Изпълнението на целите се осъществява при абсолютно спазване на основните принципи на защитата при бедствия, а именно:

* Право на защита на всяко лице.
* Предимство на спасяването на човешкия живот пред останалите дейности по защитата.
* Публичност на информацията за рисковете от бедствия и за дейностите на органите на изпълнителната власт по защитата при бедствия.
* Приоритет на превантивните мерки при осигуряване на защитата.
* Отговорност за изпълнението на мерките за защита.
* Поетапно предоставяне на сили и ресурси за защита.

**2. Обхват на плана.**

Настоящия план се прилага при възникване на пожари в горски територии на голяма площ и с възможност за нанасяне на значителни щети за населението и икономиката на територията на община Рила. Със заповед на Кмета на общината се обявява бедствено положение на територията на община Рила или на част от нея, при условие че се случва, случило се е или има опасност да се случи бедствие, съгласно чл. 48, ал. 3 от ЗЗБ. Копие от заповедта на Кмета за обявяване на бедствено положение се изпраща незабавно на Областния управител и на Министъра на вътрешните работи.

С обявяването на бедствено положение и въвеждане на съответният План за защита при бедствия в част „Горски пожари“ участват четирите основни съставни части на ЕСС, РС "Пожарна безопасност и защита на населението", РУ на МВР, ОС на Българския Червен кръст и центровете за спешна медицинска помощ, областна администрация, общини, доброволци към общините, въоръжените сили и търговски дружества, еднолични търговци, съгласно сключените договори.

 **3. Описание на ситуацията.**

Основни причини за възникване на пожари са:

* + човешка небрежност;
	+ умишлени действия;
	+ природни бедствия (мълнии, вторични ефекти от земетресение).

На територията на община Рила има възможност от възникване на масови пожари в горските масиви на Рила планина. Горския фонд на общината се стопанисва от ЮЗДП ТП ДГС „Рилски манастир“ – гр. Рила. Една част от горския фонд, разположен на територията на община Рила е собственост на Рилска света обител, където преобладаващите дървесни видове са бук, зимен дъб, бял бор, еле, смърч и бяла мура.

Възникването на пожари може да има неблагоприятни последствия, тъй като повечето от масивите са трудно достъпни и е изключително трудно използването на противопожарна техника, което ще доведе до унищожаване на големи площи от горския фонд, нанасяне на значителни щети на околната среда, нанасяне на материални щети на битови сгради, загуби на животински видове и нарушаване на популациите, възможни са и човешки жертви.

Уязвими обекти, които могат да бъдат засегнати при възникване на голям по площ горски пожар са: Рилска Света Обител – Рилски манастир, планински хотели и къщи, намиращи се в непосредствена близост до горските територии.

В резултат на възникнал горски пожар на голяма площ и в зависимост от местността, в която се разпространява можем да имаме следните последствия:

* сложна пожарна обстановка;
* човешки жертви;
* унищожаване на иглолистна и широколистна дървесина;
* унищожаване на животински видове;
* РСО - Рилски манастир, който е обект с Международно значение;
* унищожаване на частни имоти (къщи и хотели).
* Текущата демографска ситуация в общината се характеризира с:
* Продължаващо намаляване и застаряване на населението;
* Задълбочава се дисбалансът в териториалното разпределение на населението;
* Населението в трудоспособна възраст намалява, а това над трудоспособна възраст се увеличава. Нисък коефициент на демографско заместване.
* Уязвими групи население на територията на община Рила:
* Възрастни хора над 65 години;
* Хора с увреждания;
* Групи със специфични рискове за здравето;
* Ромската етническа група;
* Семейства под прага на бедността;

 **4. Приети условия за планиране, основани на описаните ситуации:**

 Извършва се планиране в следните ситуации:

* Голям брой засегнати жители, възможни са човешки жертви.
* Участъци с разрушена транспортна и техническа инфраструктури.
* Засегнат обществен и жилищен сграден фонд.
* Опасност от епидемии, пожари, разливи на опасни вещества, свлачища и др.

При настъпване на някое от следните условия се извършва промяна на Плана:

* минали са 5 години от разработването на плана;
* след всяко въвеждане на плана;
* при промяна на нормативната база, когато тя е свързана с изпълнението му, се проверява необходимост от промяна в плана.

Прегледът на ПЗБ може и да не доведе до изменение, допълнение, отмяна или замяна на плана.

Също така в ЗЗБ е предвидена възможност и за преразглеждане на плановете по всяко време от съответния СНРБ на общинско ниво.

 **5. Последователност на действията.**

* **Оперативна готовност.**

 С цел предприемане на бързи и подходящи действия за намаляване на риска от бедствия и подготовка за реагиране от компетентните органи се извършва ранно предупреждение чрез комплекс от дейности за разпространяване на спешно предупреждение към обществеността за предстоящо бедствие в определена територия. Ранното предупреждение се извършва по разпореждане на министрите по чл. 11, ал. 2 от ЗЗБ, на областните управители, на кметовете на общини, на кметовете на населени места, на кметските наместници или на упълномощени от тях служители.

Ранното предупреждение и оповестяване на органите на изпълнителната власт и на населението при бедствия се определя с Наредба за условията и реда за функциониране на националната система за ранно предупреждение и оповестяване на органите на изпълнителната власт и населението при бедствия и за оповестяване при въздушна опасност, приета с ПМС № 48 от 1.03.2012 г. (Обн. ДВ, бр. 20 от 2012 г.).

Информацията за предстоящо или случващо се събитие (пожар) може да бъде получена от ЕЕНСП 112, от служители на горските стопанства, на място в службите за спешно реагиране, от преките очевидци и др. Дежурният в РСПБЗН, оперативният дежурен на РУ на МВР, дежурните в общински съвет за сигурност получават информация за мястото на възникване на горския пожар и има ли застрашени и пострадали граждани.

- В ***Приложение № 2*** на Плана защита при бедствие „Горски пожари“ е посочена схема на ДГС, ДЛС, Национален парк Рила, Природен парк Рилски манастир и телефони за контакти с отговорните лица.

Компетентните съставни части на ЕСС, отговорни за изпълнение на дейностите при горски пожари са: основните съставни части на ЕСС – РДПБЗН, ОДМВР, ЦСМП и ОС на БЧК, също така Кметове на засегнати общини, териториалните структури на централната изпълнителна власт, юридически лица, с които са сключени споразумения, същите привеждат в готовност силите и средствата за реагиране. Другите съставни части на единната спасителна система предоставят помощ при поискване съгласно плана за защита при бедствия.

**Време за привеждане в готовност.**

Дежурните екипи на РСПБЗН – Рила, РУ на МВР – Рила, ЦСМП – филиал Рила, поддържат постоянна оперативна готовност и работят на непрекъснат сменен режим.

Времето за привеждане в готовност на останалите структури в работно време е Ч+30 минути, а в извън работно време Ч+60 минути.

* **Ред за активиране на плана.**

 Бедственото положение е режим, който се въвежда в зоната на бедствието от определените в ЗЗБ органи, свързан с прилагането на мерки за определен период от време с цел овладяване на бедствието и провеждане на неотложни аварийно-възстановителни работи.

Бедственото положение се обявява във връзка с възникнали горски пожари, чиито параметри надхвърлят капацитета на системата за обслужване на обичайните дейности по защита на обществото и при условие че се случва, случило се е или има опасност да се случи бедствие в следствие на пожара, свързано със:

* загуба на човешки живот, и/или
* увреждане на здравето на хората, и/или
* значителни вреди на имуществото и/или икономиката, и/или
* значителни последици за околната среда, свързани със замърсяване на почвата, водата или въздуха с химически, биологически или радиоактивни вещества и материали или с унищожаването на биологични видове.

Кмета на общината обявява със заповед бедствено положение за цялата или за част от територията на общината.

С обявяването на бедствено положение се въвежда Плана за защита при бедствие „Горски пожари“, представляващ част четвърта на Общинския план за защита при бедствия.

Областният управител обявява бедствено положение и в случаи когато мащабът на бедствието надхвърля възможностите за справяне с наличните сили и средства на ЕСС на общинско ниво. Кмета на засегнатата община може да поиска от областния управител помощ и обявяване на „бедствено положение“. При въвеждане на областния план за защита при бедствия управлението преминава на областно ниво.

* **Определяне на защитни действия.**

 Определянето на подходящите защитни действия е от изключителна важност за справяне с дадено бедствие и недопускане рискове за живота и здравето на хората и животните, също така и опазване на имуществото в засегнатите територии. Това са дейности, които се изпълняват от Щаба на ръководителя на операциите.

При обявено бедствено положение в част „Горски пожари“ основните защитни мерки са:

* Своевременно оповестяване на населението в засегнатия район.
* Евакуация на хора и животни.
* Съсредоточаване на необходимите сили и средства.
* Осигуряване и раздаване на индивидуални средства за защита.
* Уведомяване и привеждане в готовност на техниката, съгласно сключени договори с юридически и физически лица, включени в Плана.
* Ограничаване развитието на пожара.
* Охрана на обекти от национално и международно значение при пряка опасност за нанасяне на щети в следствие на пожара.
* Изключване електрическото напрежение в населени места, отделни обекти или електропроводи и неговото възстановяване след преминаване на опасността.
* Медицинска помощ на пострадалите.
* Други дейности в зависимост от ситуацията.

* **Предупреждение и оповестяване на населението.**

Бързата и адекватна реакция за предупреждение и оповестяване на населението при евентуално очаквано или вече настъпило бедствие е от изключителна важност за запазване на човешки живот и ограничаване на паниката сред населението, в засегнатия район. Предупреждението и оповестяването на населението се извършва чрез комплекс от дейности за разпространяване на спешно предупреждение към обществеността за предстоящо бедствие в определена територия, като е удачно да се използват и местни, и национални телевизии и радия, които да съобщават информация относно бедственото положение. Съдържанието на информацията, която се съобщава чрез средствата за масова информация трябва да бъде подадено от компетентните органи. Телевизиите и радиата не трябва да изменят текста на съобщенията. Информацията трябва да бъде точна и ясна без да внася паника.

Предприятията, осъществяващи електронни съобщения, са длъжни да съдействат на МВР за осъществяване на комуникациите при бедствия и на Националната система за спешни повиквания с единен европейски номер 112, съгласно чл. 30 от ЗЗБ.

* **Изпълнение на защитните действия.**

 Осъществява се непрекъснат процес на наблюдение изпълнението на защитните действия. Информацията се обобщава в Щаба на ръководителя на операциите и се отразява в протокола от секретаря на щаба. За контрол на достъпа в зоната на възникналият горски пожар се обособяват контролно пропускателни пунктове (КПП) на основните подходи към зоната. КПП се изграждат със сили и средства на ОДМВР. При обявяването на бедствено положение за възникнал горски пожар незабавно се прави оценка за необходимост от евакуация на застрашени хора от населени места или обекти в близост до зоната на пожара. При непосредствена заплаха евакуацията започва незабавно. За евакуация на хората, които нямат собствен транспорт се осигуряват транспортни средства. За населените места, обекти или отделни жилищни сгради се осигурява охрана, чрез ограничаване на достъпа до същите от сили и средства на РУ на МВР. Медицинска помощ за пострадалите се осигурява от ЦСНМП, като по преценка на Ръководителя на операциите се осигурява непрекъснато дежурство в зоната на пожара от екипи на ЦСНМП. При получаване на информация за хора в неизвестност незабавно се предприемат мерки за издирване и спасяване, също така и при липса на връзка с участници в ликвидирането на пожара.

* **Изпълнение на дейности по възстановяване.**

 Подпомагането и възстановяването при бедствие включва предоставянето на неотложна и възстановителна помощ на пострадалите (засегнатите) лица и извършване на неотложни възстановителни работи след бедствие.

Неотложната помощ се организира, осигурява и предоставя от кметовете на общините и включва:

* Изхранване и временно настаняване на пострадалите (засегнатите) лица и животни.
* Раздаване на облекло и битово имущество на пострадалите (засегнатите) лица.
* Предприемане на други мерки свързани с опазване живота и здравето на пострадалите (засегнатите) лица.

Възстановителната помощ се предоставя на физически лица при необходимост от основен ремонт на жилищата им, засегнати от бедствие, ако лицата отговарят на определените критерии в правилника по чл. 54, ал. 6 от ЗЗБ, наличието на които се установява въз основа на анкета, извършена от органите на Агенцията за социално подпомагане. Възстановителната помощ се предоставя при условия и по ред, определени с правилника по чл. 54, ал. 6 от ЗЗБ, и не може да превишава стойността на данъчната оценка на жилището.

Възстановителната помощ се предоставя за: частичното възстановяване и/или частичната замяна на конструктивни елементи на строежа, както и за строително-монтажни работи, с които първоначално изпълнени, но увредени конструкции и конструктивни елементи, се заменят с други видове или се извършват нови видове работи, с които се възстановява експлоатационната им годност, след издаване на разрешение за строеж. За премахване на строежи, за които е издадена заповед от кмета на общината съгласно чл. 195, ал. 6 ЗУТ, които поради природно явление с геоложки или хидрометеорологичен произход са станали опасни за здравето и живота на гражданите, негодни са за използване, застрашени са от самосрутване и не могат да се поправят или заздравят.

Неотложните възстановителни работи след бедствие се организират от органите на изпълнителната власт в съответствие с функциите им, определени в ЗЗБ, в специални закони и в подзаконови нормативни актове.

Временното настаняване се извършва в резервните жилища по чл. 45 от Закона за общинската собственост, в други имоти, във фургони за живеене, сглобяеми къщи или палатки, предоставени от централните и териториалните органи на изпълнителната власт, юридически и физически лица.

Настаняване на пострадалите в резервен сграден фонд и в други подходящи сгради се извършва съгласно ***Приложение № 28* към** **РАЗДЕЛ VIII – ПРИЛОЖЕНИЯ от Основния план** – „Разчет за евакуация и разсредоточаване на населението в община Рила при обявяване на бедствено положение или при възникване на опасност от бедствие“.

**6. Организация и разпределение на отговорностите.**

При обявено бедствено положение на общинско ниво отговорните лица и структури са:

* Кметовете на засегнатите общини.
* Общински съвет за намаляване на риска от бедствия.
* Четирите основни съставни части на ЕСС, записани в ЗЗБ.
* Физическите и юридически лица, с които са сключени договори.
* Доброволни формирования.
* Въоръжените сили.

Четирите основни съставни части на Единната спасителна система осигуряват непрекъсната готовност за приемане на съобщения при възникване на бедствия, тяхната оценка и незабавни действия.

Координацията на съставните части на Единната спасителна система се осъществява чрез РС "Пожарна безопасност и защита на населението".

**Таблица 1:** Дейности и отговорни структури/лица.

|  |  |  |
| --- | --- | --- |
| **№** | **Дейности** | **Отговорни структури/лица** |
| 1. | Обявяване на бедствено положение. | Кмета на общината |
| 2. | Оповестяване на изпълнителната власт и съставните части на единната спасителна система. | Оперативен дежурен при РСПБЗН. |
| 3. | Оповестяване на населението. | Общини; Предприятията, осъществяващи електронни съобщения. |
| 4. | Определяне ръководител на операциите. | Кмета на общината |
| 5. | Ограничаване движението на МПС и достъпа на хора нямащи отношение към дейности свързани с ограничаване и овладяване на бедствието.  | РУ на МВР. |
| 6. | Оказване на спешна медицинска помощ | ЦСНМП; БЧК. |
| 7. | Спасителни операции. | РСПБЗН; ДФ; БЧК; ЦСНМП; РУ на МВР; Въоръжените сили. |
| 8. | Локализиране, ограничаване, защита и ликвидиране на произшествието. | РСПБЗН; Югозападно държавно предприятие (ЮЗДП); Доброволни формирования (ДФ); Въоръжените сили; Юридически и физически лица с които има сключени договори. |
| 9. | Осигуряване при нужда колективни или индивидуални средства за защита на населението. | Общината. |
| 10. | Настаняване в жилища. | Временното настаняване по чл. 55, ал. 2, т. 1 от ЗЗБ се извършва в резервните жилища по чл. 45 от Закона за общинската собственост, в други имоти, във фургони за живеене, сглобяеми къщи или палатки, предоставени от централните и териториалните органи на изпълнителната власт, юридически и физически лица. |
| 11. | Определяне степента на засегнатите горски масиви, населени места и инфраструктура. Организиране на охраната след погасяване на пожара. | ЮЗДП, РСПБЗН, РУ на МВР, общински служби по териториално устройствен и строителен контрол |

**7. Ръководство и координация.**

При обявено бедствено положение за цялата или част от територията на общината със заповед на Кмета се въвежда Плана за защита при бедствия с цел овладяване на бедствието и провеждане на неотложни аварийно-възстановителни работи.

Свиква се Общинския щаб за защита при бедствия. Кмета със своя заповед определя Ръководител на операциите (РО), който притежава необходимата експертиза и опит, в зависимост от характера на бедствието. Ръководителят на операциите организира и контролира изпълнението на одобрените решения на щаба, осъществява взаимодействието и координацията между частите на ЕСС, участващи в изпълнението на дейностите по чл. 19, ал. 1 от ЗЗБ в района на бедствието.

Общинския щаб извършва следните основни дейности:

* Анализ и оценка на обстановката при бедствие.
* Предлага за одобрение решения относно необходимия обем и ресурсно осигуряване на неотложните аварийно-възстановителни работи за предотвратяване, ограничаване и ликвидиране на последствията от бедствието и за подпомагането на засегнатото население.
* Осъществява контрол по изпълнението на задачите и мерките за овладяване на бедствието.
* Информира чрез медиите населението за развитието на бедствието, за предприетите действия за неговото ограничаване и овладяване и за необходимите предпазни мерки и действия.
* Докладва за хода на провежданите защитни мероприятия.

Списъкът на членовете на Общинския щаб за изпълнение на Общинския план за защита при бедствия е даден в ***Приложение № 3*** **към РАЗДЕЛ VIII – ПРИЛОЖЕНИЯ на Основния план**.

В Щаба, следва да бъдат включени представители на всички структури, участващи в реагирането.

Оперативния дежурен при РСПБЗН оповестява Общинския щаб за изпълнение на Общинския план за защита при бедствия по заповед на Кмета на общината. Оповестяването на Щаба се извършва съгласно схема ***Приложение № 4*** **към РАЗДЕЛ III – ПРИЛОЖЕНИЯ от Основния план.**

В ***Приложение № 29*** **към РАЗДЕЛ III – ПРИЛОЖЕНИЯ от Основния план** е посочен план за действие при бедствие.

**8. Събиране и обмен на информация за бедствието.**

Информация за развитието на възникналия пожар и предприетите действия е непрекъснат процес до пълното му погасяване. Зоната на пожара е разделена на оперативни участъци с определени ръководители. Всеки ръководител на оперативен участък провежда непрекъснато разузнаване за развитието на ситуацията в поверения му участък, за което осъществява непрекъсната връзка с ръководените от него сили и средства. Събраната информация от ръководителите на оперативните участъци се предава, чрез средствата за комуникация в Щаба на ръководителя на операциите за обобщаване. В Щаба на ръководителя на операциите се води протокол за хода на действията и се нанася на карта развитието на пожара. Ръководителя на операциите обобщава информацията за хода на действията и предоставя същата на Общинския щаб за защита при бедствия и на Оперативния център на РСПБЗН. На база предоставената информация се вземат необходимите решения от Общинския щаб и на организирани брифинги синтезираната информация се изнася пред медиите. Оперативния център на РСПБЗН - Рила предава получената информация на Оперативния център на РДПБЗН – Кюстендил и при необходимост и на Националния оперативен център (НОЦ) при ГДПБЗН-МВР.

**9. Комуникация.**

При обявено бедствено положение във връзка с възникването на горски пожар обмена на информацията ще бъде осъществяван от група при РСПБЗН – Рила. Комуникацията на терен ще бъде осъществявана чрез всички носими, мобилни и стационарно монтирани ТЕТРА устройства.

Предприятията, осъществяващи електронни съобщения, са длъжни да съдействат на МВР за осъществяване на комуникациите при бедствия и на Националната система за спешни повиквания с единен европейски номер 112 (чл. 30 от ЗЗБ).

**10. Ресурсно (финансово и материално) осигуряване на изпълнението на плана:**

В ***Приложение № 10*** **към РАЗДЕЛ III – ПРИЛОЖЕНИЯ от Основния план** е посочена наличната техника за действие при бедствие.

Ресурсното осигуряване на отговорните органи, изпълняващи дейностите, заложени в Плана за защита при горски пожари е дадено в ***Приложение № 38*** **към РАЗДЕЛ III – ПРИЛОЖЕНИЯ от Основния план**.

 **11. Отговорни органи и връзки.**

Планът за защита при бедствие „Горски пожари“ е разработен от Работна група определена със заповед № РД-01-04-61/31.01.2017 г., на Кмета на Община Рила.

Заповедта е издадена на основание чл. 44, ал. 2 от ЗМСМА, във връзка с чл. 65, ал. 1, т. 10, чл. 65б, т. 2 и чл. 9, ал.10 от Закона за защита при бедствия, и в изпълнение на „Указания за разработването и готовността за изпълнението на Планове за защита при бедствия“ дадени от Съвета за намаляване на риска от бедствия към Министерския съвет.

Настоящият план е част от Общинския план за защита при бедствия (ОбщПЗБ).

 **12. Приложения.**

* Приложение № 1- Карта на горските територии в Област Кюстендил.
* Приложение № 2 - Схема на ДГС, ДЛС, Национален парк Рила, Природен парк Рилски манастир и телефони за контакти с отговорните лица.

**ПРЕДЛАГА: ……………….………………**

**РЪКОВОДИТЕЛ НА РАБОТНА ГРУПА**

**НАЗНАЧЕНА СЪС ЗАПОВЕД № РД-01-04-61/31.01.2017 г.**

**НА КМЕТА НА ОБЩИНА РИЛА**

***(Милка Папукчийска – Технически сътрудник „Канцелария“)***